
RAPORT

asupra propunerii legislative pentru modificarea  şi  completarea  Legii  nr.213/1998 privind  proprietatea  publică  şi  regimul juridic  al  acesteia
                  În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi   a fost sesizată spre dezbatere, în fond, cu propunerea legislativă pentru modificarea  şi  completarea  Legii  nr.213/1998 privind  proprietatea  publică  şi  regimul juridic  al  acesteia,  trimisă cu adresa nr. Pl.x.416 din 2 mai 2006, înregistrată sub nr. 31/628 din 2 mai 2006.
Senatul, în calitate de primă Cameră sesizată, a respins propunerea legislativă, în şedinţa din 26 aprilie 2006.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
Comisia pentru administraţie publică, amenajarea teritoriului şi  echilibru  ecologic, cu avizul nr.26/939/16.05.2006, a avizat  favorabil iniţiativa  legislativă. 

                  Consiliul Legislativ  a avizat favorabil propunerea legislativă,  cu unele observaţii şi propuneri, conform avizului nr.1473/21.10.2005.

        Guvernul, prin punctul său de vedere, transmis cu adresa nr.38 din 4 ianuarie 2006, nu susţine adoptarea acestei iniţiative legislative.

 Iniţiativa legislativă supusă dezbaterii are ca obiect de reglementare modificarea  şi  completarea  Legii  nr. 213/1999, în vederea  clarificări  unor  aspecte  vizând  trecerea unor  bunuri  din proprietatea  statului în  proprietatea  unei  unităţi administrativ-teritoriale, trecerea  unor  bunuri din domeniul public în domeniul privat, administrarea  domeniului public,  precum şi  actualizarea  anuală a inventarelor bunurilor din domeniul public. În acest sens, prevederile  din iniţiativa legislativă  cuprind principalele aspecte ale  regimului juridic general al  proprietăţii publice  şi anume definiţia dreptului de proprietate  publică, sfera  bunurilor care pot face  parte din proprietatea  publică, caracterele de proprietate  publică, moduri  de  dobândire şi,  respectiv,  modalităţi  de stingere a dreptului de proprietate  publică.
În conformitate cu prevederile art. 61 din Regulamentul Camerei Deputaţilor, membrii comisiei  au examinat iniţiativa legislativă menţionată mai  sus,  în şedinţa din 27 iunie 2006.  Iniţiatorul, deşi invitat, nu  a participat la  dezbateri.

Cu ocazia  dezbaterilor, membrii comisiei au constatat că, în prezent,  se află  în dezbaterea  Camerei  Deputaţilor proiectul Codului  civil care  reglementează,  în  cadrul Cărţii referitoare  la  bunuri, un titlul nou privind  proprietatea  publică. În titlul respectiv se cuprind principalele  aspecte ale  regimului  juridic  al  proprietăţii  publice: definiţia  dreptului  de proprietate  publică,  sfera  bunurilor  care  pot  face  parte din proprietatea  publică, caracterele  de proprietate  publică, moduri  de dobândire, precum şi   modalităţi  de stingere a  proprietăţilor  publice.

De asemenea, s-a mai  constatat  că  unele  reglementări  propuse  nu  sunt   suficient de precis  formulate  astfel   că nu  pot  fi  aplicate. 
                   Faţă de  aceste  considerente, în urma examinării iniţiativei legislative, precum şi a punctelor de vedere exprimate de către membri comisiei, s-a hotărât, cu unanimitate de voturi,  să se propună plenului Camerei Deputaţilor  respingerea propunerii legislative pentru modificarea  şi  completarea  Legii  nr.213/1998 privind  proprietatea  publică  şi  regimul juridic  al  acesteia.

                  La dezbaterea acestei propuneri  legislative, din totalul de 26 membri ai Comisiei juridice, de disciplină şi imunităţi au fost prezenţi la şedinţă 15 deputaţi.

 

În raport cu obiectul şi conţinutul său, propunerea  legislativă face parte din categoria legilor organice.

                    PREŞEDINTE,                                    SECRETAR,
                    Sergiu ANDON                                  George BĂEŞU
Consilier

Diaconu Dumitra

